CELEX: E2008C0166
Language: el
Date: 2008-03-12 00:00:00
Title: Απόφαση της Εποπτεύουσας Αρχής της ΕΖΕΣ αριθ. 166/08/COL, της 12ης Μαρτίου 2008 , σχετικά με εικαζόμενη κρατική ενίσχυση όσον αφορά τη νορβηγική βιομηχανία σφαγής ταράνδων (Νορβηγία)

12.2.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 41/24
            
         
      ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 166/08/COL
   της 12ης Μαρτίου 2008
   σχετικά με εικαζόμενη κρατική ενίσχυση όσον αφορά τη νορβηγική βιομηχανία σφαγής ταράνδων (Νορβηγία)
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (1),
   Έχοντας υπόψη:
   ΤΗ ΣΥΜΦΩΝΙΑ για τον Ευρωπαϊκό Οικονομικό Χώρο (2), και ιδίως τα άρθρα 61 έως 63 και το πρωτόκολλο 3 και 26,
   ΤΗ ΣΥΜΦΩΝΙΑ μεταξύ των κρατών της ΕΖΕΣ για την ίδρυση Εποπτεύουσας Αρχής και Δικαστηρίου (3), και ιδίως τα άρθρα 5 και 24,
   ΤΟ ΆΡΘΡΟ 1 παράγραφος 3 του μέρους Ι και το άρθρο 4 παράγραφος 2 του μέρους ΙΙ του πρωτοκόλλου 3 της συμφωνίας περί Εποπτείας και Δικαστηρίου,
   εκτιμωντας τα ακολουθα:
   1.   Πραγματικά περιστατικά
   Στις 11 Οκτωβρίου 2007 (υπόθεση αριθ. 446496), η Αρχή έλαβε καταγγελία σχετικά με πιθανή κρατική ενίσχυση που χορηγήθηκε στη νορβηγική βιομηχανία σφαγής ταράνδων. Στην καταγγελία προβαλλόταν ο ισχυρισμός ότι στην εταιρεία σφαγής ταράνδων Boalvvir BA χορηγήθηκε κρατική ενίσχυση ύψους περίπου 7,2 εκατ. NOK (περίπου 910 000 EUR) από την «Reindriftens Utviklingsfond» (4) μεταξύ Ιουλίου 2004 και Νοεμβρίου 2006. Οι επιχορηγήσεις εγκρίθηκαν από το Υπουργείο Γεωργίας και Τροφίμων. Ο καταγγέλλων δεν υπέβαλε στοιχεία που να καταδεικνύουν ότι η Boalvvir BA εμπλέκεται και σε άλλες δραστηριότητες πέραν της σφαγής ταράνδων.
   Με επιστολή της 16ης Οκτωβρίου 2007 (αριθμός αναφοράς 447285), η Αρχή αναγνώρισε την παραλαβή της καταγγελίας.
   Με επιστολή της 6ης Δεκεμβρίου 2007 (αριθμός αναφοράς 456147), η Αρχή ενημέρωσε τον καταγγέλλοντα ότι η Διεύθυνση Ανταγωνισμού και Κρατικών Ενισχύσεων της Αρχής (5) κατέληξε στο προκαταρκτικό συμπέρασμα ότι η καταγγελία αφορούσε προϊόντα που δεν εμπίπτουν στο πεδίο εφαρμογής της συμφωνίας ΕΟΧ και, ως εκ τούτου, η Αρχή δεν είχε αρμοδιότητα να ενεργήσει επί του θέματος. Ο καταγγέλλων ενημερώθηκε ότι αν δεν υπέβαλε περαιτέρω στοιχεία τα οποία θα μπορούσαν να πείσουν τη ΔΑΚΕ ότι το μέτρο που αποτέλεσε αντικείμενο της καταγγελίας του ενέπιπτε στο πεδίο εφαρμογής της συμφωνίας ΕΟΧ εντός δύο μηνών από την παραλαβή της επιστολής, η ΔΑΚΕ θα πρότεινε στο Σώμα της Αρχής να κλείσει η υπόθεση χωρίς να αναληφθεί περαιτέρω δράση.
   Ο καταγγέλλων δεν απάντησε στην επιστολή της Αρχής της 6ης Δεκεμβρίου 2007.
   2.   Εκτίμηση
   Η Αρχή επισημαίνει ότι για να είναι δυνατή η εφαρμογή των διατάξεων περί κρατικών ενισχύσεων των άρθρων 61 έως 63 της συμφωνίας ΕΟΧ, η κρατική ενίσχυση πρέπει να χορηγείται σε επιχειρήσεις που ασχολούνται με την παραγωγή προϊόντων που εμπίπτουν στο πεδίο εφαρμογής της συμφωνίας ΕΟΧ.
   Το άρθρο 8 παράγραφος 3 της συμφωνίας ΕΟΧ προβλέπει ότι:
   
      «Εκτός εάν άλλως ορίζεται, οι διατάξεις της παρούσας συμφωνίας εφαρμόζονται μόνο:
      
                  α)
               
               
                  στα προϊόντα που υπάγονται στα κεφάλαια 25 έως 97 του εναρμονισμένου συστήματος περιγραφής και κωδικοποίησης των εμπορευμάτων, εκτός από τα προϊόντα που απαριθμούνται στο πρωτόκολλο 2·
               
            
                  β)
               
               
                  στα προϊόντα που αναφέρονται στο πρωτόκολλο 3, με την επιφύλαξη των ειδικών ρυθμίσεων που περιλαμβάνονται στο εν λόγω πρωτόκολλο.»
               
            
   Το άρθρο 8 παράγραφος 3 της συμφωνίας ΕΟΧ περιορίζει το πεδίο εφαρμογής της συμφωνίας ΕΟΧ στα ανωτέρω προϊόντα, εκτός εάν ορίζεται διαφορετικά στη συμφωνία. Οι τάρανδοι και τα μεταποιημένα προϊόντα που προέρχονται από τους ταράνδους, στο μέτρο που δεν υπάγονται στα κεφάλαια 25 έως 97 του εναρμονισμένου συστήματος περιγραφής και κωδικοποίησης των εμπορευμάτων (ΕΣ) ούτε περιλαμβάνονται στο πρωτόκολλο 3 της συμφωνίας ΕΟΧ, δεν εμπίπτουν στο γενικό πεδίο εφαρμογής της συμφωνίας.
   Ο εικαζόμενος αποδέκτης της ενίσχυσης στην παρούσα υπόθεση είναι μια εταιρεία που ασχολείται με τη σφαγή ταράνδων. Τα προϊόντα που παράγονται από τις εταιρείες σφαγής ταράνδων υπάγονται στα κεφάλαια 02, 05, 15, 16 και 23 του εναρμονισμένου συστήματος περιγραφής και κωδικοποίησης των εμπορευμάτων (ΕΣ) και, ως εκ τούτου, δεν εντάσσονται στα προϊόντα που καλύπτει η συμφωνία ΕΟΧ. Τα προϊόντα δεν αναφέρονται επίσης στο πρωτόκολλο 3 της συμφωνίας ΕΟΧ.
   Ως εκ τούτου, η καταγγελία αφορά εικαζόμενη κρατική ενίσχυση προς εταιρείες που ασχολούνται με την παραγωγή προϊόντων που δεν εμπίπτουν στο πεδίο εφαρμογής της συμφωνίας ΕΟΧ, όπως ορίζεται στο άρθρο 8 παράγραφος 3 της συμφωνίας ΕΟΧ.
   Βάσει των ανωτέρω, η Αρχή κατέληξε στο συμπέρασμα ότι το αντικείμενο της καταγγελίας δεν εμπίπτει στο πεδίο εφαρμογής της συμφωνίας ΕΟΧ και ότι, ως εκ τούτου, η Αρχή δεν έχει αρμοδιότητα να εκτιμήσει ενδεχόμενη κρατική ενίσχυση (6).
   3.   Συμπέρασμα
   Η Αρχή κατέληξε στο συμπέρασμα ότι δεν συντρέχει λόγος συνέχισης της υπόθεσης.
   Με αυτά τα δεδομένα, η Αρχή αποφάσισε να θέσει την υπόθεση στο αρχείο.
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Εποπτεύουσα Αρχή της ΕΖΕΣ εκτιμά ότι οι επιχορηγήσεις προς τη νορβηγική βιομηχανία σφαγής ταράνδων δεν συνιστούν κρατική ενίσχυση κατά την έννοια του άρθρου 61 της συμφωνίας ΕΟΧ.
   Άρθρο 2
   Η παρούσα απόφαση απευθύνεται στο Βασίλειο της Νορβηγίας.
   Άρθρο 3
   Το κείμενο στην αγγλική γλώσσα είναι το μόνο αυθεντικό.
   
      Βρυξέλλες, 12 Μαρτίου 2008.
      
         
            Για την Εποπτεύουσα Αρχή της ΕΖΕΣ
         
         Per SANDERUD
         
         
            Πρόεδρος
         
         Kurt JAEGER
         
         
            Μέλος
         
      
   
   
      (1)  Στο εξής «η Αρχή».
   
      (2)  Στο εξής «η συμφωνία ΕΟΧ».
   
      (3)  Στο εξής «συμφωνία περί Εποπτείας και Δικαστηρίου».
   
      (4)  «Το ταμείο ανάπτυξης για την εκτροφή ταράνδων».
   
      (5)  Στο εξής «ΔΑΚΕ».
   
      (6)  Βλ. απόφαση αριθ. 176/05/COL της Αρχής, της 15ης Ιουλίου 2005, σχετικά με εικαζόμενη κρατική ενίσχυση στον τομέα της αλιείας.